<classify> Serikali imelieleza Bunge kuwa, waajiri katika sekta binafsi wanaruhusiwa kuwalipa wafanyakazi mishahara hata zaidi ya kiwango kilichowekwa cha kima cha chini.Wabunge wameelezwa kuwa, waajiri wanaweza kufanya hivyo, endapo wanaona kwa kufanya hivyo kutaongeza motisha kwa wafanyakazi ili wafanye kazi kwa bidii kwa lengo la kuongeza tija katika kuzalisha au kutoa huduma.Naibu Waziri Ofisi ya Waziri Mkuu Sera, Kazi, vijana na Ajira, Anthony Mavunde amesema, Sheria ya Ajira na Mahusiano Kazini Namba 6 ya mwaka 2004 iliyorekebishwa mwaka 2015 imeweka utaratibu kwa waajiri na wafanyakazi katika sekta binafsi kujadiliana na kusaini mikataba ya hali bora mahala pa kazi ili kuboresha maslahi ya mtumishi ikiwemo mishahara na stahiki nyingine.Ameyasema hayo wakati anajibu swali la Mbunge wa Arusha Mjini, Godbless Lema. Mbunge huyo alitaka kufahamu kama Serikali haoni haja ya kuboresha mishahara yake na kuzielekeza taasisi binafsi zilipe mishahara inayoendana na hali ya maisha.Mavunde amemjibu kwa kusema, Sheria ya Taasisi za Kazi namba 7 ya mwaka 2004 iliyorekebishwa mwaka 2015 imeanzisha Bodi ya Mishahara ya sekta binafsi.Kwa mujibu wa Mavunde, bodi hiyo ina jukumu la kufanya utafiti kwa kuzingatia hali halisi ya gharama za maisha na masuala mengine ya kiuchumi na kupendekeza kiwango cha kima cha chini cha mshahara kwa sekta binafsi.Serikali hivi sasa ipo katika hatua za kuiwezesha bodi hiyo kufanya utafiti ili kuhakikisha utafiti huo unakidhi matakwa ya sheria, kanuni na taratibu zinazokubalika hapa nchini na viwango vya kimataifa amesema Mavunde.  <topic>: kitaifa 